Diari Oficial de la Generalitat Valenciana


Sumari del DOGV 6419, del 17-12-2010 (2010/13562)

ORDRE 34/2010, de 30 de novembre, de la Conselleria de Benestar Social, per la qual es convoca la III Edició dels Premis Construint Municipis Iguals en Oportunitats, dirigits a aquells ajuntaments que tinguen implantats plans municipals d'igualtat d'oportunitats.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6419

Data del DOGV
:   17-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13116


Data del document
:   30-11-2010

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 34/2010, de 30 de novembre, de la Conselleria de Benestar Social, per la qual es convoca la III Edició dels Premis Construint Municipis Iguals en Oportunitats, dirigits a aquells ajuntaments que tinguen implantats plans municipals d'igualtat d'oportunitats. [2010/13850]
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i a evitar tots aquells obstacles que impedixen aconseguir una participació equilibrada de les dones i els hòmens en l'àmbit públic i privat.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens. Estes accions s'inclouen en les polítiques d'igualtat que el Consell du a terme amb l'objectiu d'incorporar la transversalitat de gènere en les Polítiques d'Acció Positiva de l'administració Valenciana.
La Direcció General de la Dona i per la Igualtat de la Conselleria de Benestar Social, és l'òrgan directiu a què correspon, segons el Decret 193/2010, de 26 de novembre, del Consell,, del Consell, entre altres funcions, les d'elaborar, promoure i executar les mesures per a fer efectiu el dret d'igualtat de tracte i d'oportunitats entre dones i hòmens, en particular per mitjà de l'eliminació de la discriminació de la dona, amb independència de la seua circumstància o condició, en qualssevol dels àmbits de la vida i, singularment, en les esferes política, civil, laboral, econòmica, social i cultural en l'àmbit de la Comunitat Valenciana.
La Direcció General de la Dona i per la Igualtat per a impulsar l'elaboració i implantació de plans d'igualtat en els municipis de la Comunitat Valenciana, està desenrotllat diverses iniciatives entre les quals es troba la convocatòria dels Premis Construint Municipis Iguals en Oportunitats, dirigits a aquells ajuntaments que hagen elaborat i implantat plans municipals d'igualtat d'oportunitats.
En virtut de les facultats conferides pel Decret 193/2010, de 26 de novembre, del Consell, pel qual s'aprova el Reglament Orgànic i Funcional de la Conselleria de Benestar Social (DOCV núm. 6.407 de 29 de novembre de 2010), l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de la Dona i per la Igualtat,
ORDENE
Article 1. Objecte
Es convoca la III Edició dels Premis Construint Municipis Iguals en Oportunitats i s'aproven les bases per les quals es regirà la seua concessió, que s'inclouen com a annex I de la present ordre.
Article 2. Pressupost
La concessió de premis regulats en la present ordre, queda condicionada a l'existència prèvia de crèdit adequat i suficient en els pressupostos de la Generalitat per a l'exercici de 2011.
A este efecte, una vegada aprovats els pressupostos de la Generalitat per a l'exercici de 2011, la Conselleria de Benestar Social publicarà en el Diari Oficial de la Comunitat Valenciana, una resolució especificant la línia i l'import global que es destina al finançament d'estos.
Les ajudes concedides per mitjà d'esta ordre no necessiten ser notificades a la Comissió Europea, per no ajustar-se a les exigències de l'article 107 del Tractat de Funcionament de la Unió Europea (TFUE) atés que les destinatàries directes de la subvenció són entitats locals, que exercixen poders públics i té caràcter d'administració pública.
DISPOSICIONS FINALS
Primera. Autorització
S'autoritza la Sotssecretaria de la Conselleria de Benestar Social i la Direcció General de la Dona i per la Igualtat perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona. Vigència
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Segons establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present ordre, que esgota la via administrativa, podrà ser recorreguda potestativament en reposició o bé serà possible plantejar directament recurs contenciós administratiu dins dels terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui detente la titularitat de la Conselleria de Benestar Social, en el termini d'un mes comptador des de l'endemà de la seua publicació.
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació. Tot això sense perjuí que puga interposar-se qualsevol altre recurs que s'estime pertinent.
València, 30 de novembre de 2010
La consellera de Benestar Social
ANGÉLICA SUCH RONDA
ANNEX I
BASES
Primera. Objecte
Constituïx l'objecte de les presents bases, la convocatòria de la III Edició dels Premis Construint Municipis Iguals en Oportunitats, destinats a aquells ajuntaments que hagen elaborat i implantat plans municipals d'igualtat d'oportunitats.
Segona. Participants
Podran participar tots els ajuntaments pertanyents a municipis sitis en l'àmbit territorial de la Comunitat Valenciana que hagen elaborat i implantat plans municipals d'igualtat d'oportunitats.
Tercera. Exclusions
S'exclouen d'esta convocatòria, excepte aprovació d'un nou pla municipal d'igualtat d'oportunitats, aquells ajuntaments que van resultar premiats en anteriors edicions.
Quarta. Lloc i termini de presentació
1. Les sol·licituds de participació en esta convocatòria de premis s'ajustaran al model que figura com a annex II a esta ordre i podran presentar-se en qualsevol de les tres seus de la Direcció General de la Dona i per la Igualtat (C/ Náquera, 9, CP 46931, de València; C/ Óscar Esplá, 33-35, CP 03323, d'Alacant, i C/ Ensenyament, 10, CP 12734, de Castelló), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El termini de presentació de sol·licituds serà fins el 30 de març, a partir de l'endemà de la publicació de la present convocatòria en el Diari Oficial de la Comunitat Valenciana.
Quinta. Documentació
1. Juntament amb la sol·licitud, cada ajuntament participant haurà d'aportar la documentació següent:
a) El pla municipal d'igualtat d'oportunitats que presenta als premis convocats per mitjà de la present ordre.
b) Certificació de l'acord del ple de l'entitat local o de la junta de govern local o decret d'alcaldia, segons siga procedent, referent a l'aprovació del pla municipal d'igualtat d'oportunitats.
c) Estudi de necessitat realitzat prèviament a l'elaboració del pla.
d) Declaració del conjunt d'ajudes concedides per al desenrotllament del pla procedents d'altres administracions públiques o d'altres ens públics o privats.
e) Certificat de l'ajuntament on s'especifique el grau d'implantació del pla en la data de la seua presentació a estos premis, indicant expressament les accions i el pressupost executat.
f) Fitxa de manteniment de tercers, degudament formalitzada, que s'adjunta com a annex III a la present ordre.
g) Certificació de l'òrgan competent en què es faça constar que l'ajuntament no està incurs en cap de les prohibicions per a obtindre la condició de beneficiari de subvencions públiques, d'acord amb l'article 13 de la Llei 38/2003, de 17 de novembre, General de Subvencions, i del compliment d'obligacions de reintegrament de subvencions que, si és el cas, se li hagueren exigit.
2. Els plans municipals d'igualtat d'oportunitats podran presentar-se en castellà i/o en valencià.
3. Quan la sol·licitud no reunisca els requisits exigits, o no s'acompanye la documentació, que s'assenyala en estes bases, es requerirà l'ajuntament perquè, en el termini de 10 dies esmene la falta o adjunte els documents preceptius, amb indicació que, si no ho fera, es tindrà per desistida la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu comú.
Sexta. Jurat i resolució dels premis
1. La competència per a resoldre la present convocatòria escau a la directora general de la Dona i per la Igualtat, per delegació de la consellera de Benestar Social, amb veredicte vinculant previ del Jurat, una vegada examinats els plans presentats.
2. El Jurat avaluador dels plans tindrà la composició següent:
a) Presidència: la consellera de Benestar Social, o persona en qui delegue.
b) Vicepresidència: la directora general de la Dona i per la Igualtat, o persona en qui delegue.
c) Vocals: tres representants de la Federació Valenciana de Municipis i Províncies, un/a representant per cada una de les províncies de la Comunitat Valenciana.
d) Secretaria: un/a tècnic/a de la Direcció General de la Dona i per la Igualtat, especialista en temes de dona, nomenat per la Presidència, que actuarà amb veu, però sense vot i assessorarà sobre qüestions tècniques.
3. La identitat de les persones que componen el Jurat es farà pública en el tauler d'anuncis de la Direcció General de la Dona i per la Igualtat amb anterioritat a la formulació de la proposta de resolució dels premis.
4. El Jurat queda facultat per a resoldre qualsevol incidència que puga presentar-se en el transcurs de les deliberacions i el seu veredicte és inapel·lable, adoptant-se per majoria simple.
5. El Jurat podrà proposar, motivadament, deixar desert qualsevol dels premis.
Sèptima. Termini de resolució
El termini de resolució de la convocatòria finalitzarà el 30 de setembre de 2011.
Octava. Publicació de la resolució
La resolució de la convocatòria es farà pública en el tauler d'anuncis de la Direcció General de la Dona i per la Igualtat i en la secció Dona de la pàgina web de la Conselleria de Benestar Social (www.bsocial.gva.es).
Novena. Criteris de selecció
1. El jurat examinarà els treballs presentats i formularà la corresponent proposta de resolució de la convocatòria tenint en compte els següents criteris de selecció:
- Caràcter innovador del pla.
- Grau d'implantació del pla fins a la data en què es presenta als premis.
- Àrees d'intervenció del pla i programes en cada àrea.
- Viabilitat del pla en el seu conjunt.
La puntuació total que es podrà obtindre serà de 100 punts, computant-se per cada criteri fins un màxim de 25 punts.
2. L'acta del jurat reflectirà el nombre de plans presentats, així com els ajuntaments que resulten premiats.
Desena. Premis
Els premis que cal atorgar es classifiquen en dos categories:
1. Un premi dotat amb 6.000 euros per a municipis de més de 10.000 habitants.
2. Un premi dotat amb 4.000 euros per a municipis de fins a 10.000 habitants.
Onzena. Forma de pagament
El pagament de la totalitat de l'import del premi es farà per mitjà de transferència bancària en un únic pagament, una vegada dictada per la directora general de la Dona i per la Igualtat la resolució d'adjudicació dels premis, i amb l'acreditació prèvia de trobar-se al corrent en les seues obligacions tributàries, amb la Seguretat Social i per reintegrament de subvencions.
Dotzena. Acceptació de les bases
El fet de prendre part en esta convocatòria significa l'acceptació d'estes bases.